b'\n_START_ARTICLE_\nKalorifeerilaitos\n_START_PARAGRAPH_\nKalorifeerilaitos on vanha l\xc3\xa4mmitysj\xc3\xa4rjestelm\xc3\xa4, jossa l\xc3\xa4mm\xc3\xb6nkuljettimena k\xc3\xa4ytet\xc3\xa4\xc3\xa4n ilmaa. Ilma l\xc3\xa4mmitet\xc3\xa4\xc3\xa4n l\xc3\xa4mp\xc3\xb6kammiossa olevissa ilmanl\xc3\xa4mmitysuuneissa, kalorifeereissa, noin 35\xe2\x80\x9350 \xc2\xb0C:een. L\xc3\xa4mmin ilma johdetaan kanavia pitkin l\xc3\xa4mmitett\xc3\xa4viin huoneisiin, joihin se luovuttaa osan l\xc3\xa4mm\xc3\xb6st\xc3\xa4\xc3\xa4n. J\xc3\xa4\xc3\xa4htynyt ilma poistuu huonetilasta joko ulos (ilmanvaihtol\xc3\xa4mmitys) tai l\xc3\xa4mp\xc3\xb6kammioon uudelleen l\xc3\xa4mmitett\xc3\xa4v\xc3\xa4ksi (kiertoilmal\xc3\xa4mmitys). Ilman kuljettimena k\xc3\xa4ytettiin joko luonnollista vetoa tai ventilaattoreita._NEWLINE_Kalorifeerit valmistettiin yleens\xc3\xa4 valuraudasta, lukuun ottamatta tulipes\xc3\xa4\xc3\xa4, joka muurattiin. Mallit vaihtelivat eri tehtailla. Polttoainetilan oli oltava suuri, jotta palaminen voi jatkua yhdell\xc3\xa4 t\xc3\xa4ytt\xc3\xb6kerralla useita tunteja. Savukanavat piti voida puhdistaa l\xc3\xa4mp\xc3\xb6kammion ulkopuolelta, etteiv\xc3\xa4t noki ja tuhka p\xc3\xa4\xc3\xa4sseet huonetiloihin. Ilmanjohtokanavat olivat joko muurattuja tai ne valmistettiin esimerkiksi rautalevyist\xc3\xa4 tai laudoista. Kanavat oli rakennettava niin ettei niiss\xc3\xa4 ollut ilman kulkua haitaavia \xc3\xa4killisi\xc3\xa4 mutkia ja l\xc3\xa4pileikkauksen muutoksia. L\xc3\xa4mm\xc3\xb6n m\xc3\xa4\xc3\xa4r\xc3\xa4\xc3\xa4 s\xc3\xa4\xc3\xa4dettiin pelleill\xc3\xa4 tai venttiileill\xc3\xa4 rajoittamalla ilmavirran suuruutta, sekoittamalla kylm\xc3\xa4\xc3\xa4 ilmaa l\xc3\xa4mpim\xc3\xa4n joukkoon tai muuttamalla palamisen voimakkuutta vedon avulla._NEWLINE_Vantaan Pyh\xc3\xa4n Laurin kirkkoon rakennettiin kalorifeerilaitos, josta vastasi norjalaisyntyinen insin\xc3\xb6\xc3\xb6ri Endre Lekve.  Kirkon vuonna 1893 tuhonnut tulipalo sai alkunsa l\xc3\xa4mmitysj\xc3\xa4rjestelm\xc3\xa4st\xc3\xa4. Vastaavia l\xc3\xa4mmitysj\xc3\xa4rjestelmi\xc3\xa4 rakennettiin muihinkin kirkkoihin, jo aiemmin Helsingin Vanhaan kirkkoon (1867) ja 1890-luvulla Tuusulan kirkkoon. Viel\xc3\xa4 1910-luvullakin niit\xc3\xa4 saatettiin rakentaa, esimerkiksi Terijoen komeaan ortodoksiseen Jumalan\xc3\xa4idin Kazanin ikonin kirkkoon (1915). Ne olivat kuitenkin kalliita ja siksi harvinaisia.'